Робърт Лоуъл
Вода

Превод от английски: Александър Шурбанов, —

chitanka.info

Рибарско градче в щата Мейн.

Всяка сутрин натоварените с ръце

лодки отплаваха към островите

с гранитните кариери

и оставяха десетки студени

бели бараки, полепнали

като черупки на стриди

върху скалистия хълм,

а под нас морето все плакнеше

малките като тресчици

лабиринти на яза,

в които се хващаше риба за стръв.

Помниш ли? Ние седяхме върху скалата.

Тъй далече във времето,

тя прилича на ирис,

все по-морав от гниене,

но тогава бе просто

една сива скала

като всички, зеленееща там,

където морето я мокреше.

Морето по цял ден мокреше

тази скала под краката ни

и търпеливо я лющеше

люспа по люспа.

Една нощ ти сънува,

че си нимфа, вкопчена в кея,

и се мъчиш да отскубнеш от него

раковините с голи ръце.

Искахме много душите на двама ни

като чайки да се завърнат

на скалата. Накрая водата

се оказа студена за нас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.